Frykter spill om datalagring | FriFagbevegelse
Frykter spill om datalagring
Senterpartiets Geir Pollestad advarer Ap og Høyre mot å drive politisk spill om datalagringsdirektivet.
– Jeg vil advare Arbeiderpartiet mot å drive et politisk spill om datalagringsdirektivet. Høyre må ikke la seg lure i denne saken, sier stortingsrepresentant Geir Pollestad (Sp) til Avisenes Nyhetsbyrå (ANB).
Regjeringen har lovet å legge fram saken før jul. Og regjeringen vil i denne forbindelse si Arbeiderpartiet, siden både SV og Sp har fått lov til å stå fast på sin motstand mot datalagringsdirektivet. Ap må gå til Høyre for å få flertall for direktivet i Stortinget, for alle de andre partiene sier nei.
Ber om minimum
– Arbeiderpartiet bør i utgangspunktet legge seg på en minimumsløsning, ikke holde fast på sine standpunkter for å gi prutningsmonn overfor Høyre, sier Geir Pollestad og poengterer at Høyre uansett vil kunne innkassere en seier i denne saken.
– Samtidig er det et faktum at Ap her kan hjelpe Høyre ut av en knipe, der Høyres organisasjon og medlemmer mener noe mens ledelsen i partiet mener noe annet, sier han.
Arbeiderpartiets ledende politikere har tidligere lagt opp til en lagringstid av data i 9 til 15 måneder, men Pollestad mener at Ap bør velge EUs minimumsløsning på lagring i bare 6 måneder.
– Siden Ap tydeligvis ikke vil vente på EUs evaluering og revisjon av datalagringsdirektivet, så bør partiet velge minimumsløsningen. EU vil ventelig redusere minimumskravet til lagring av data, sier Sp-talsmannen.
– Litt av hastverket som ledelsen i Ap og Høyre har i denne saken skyldes nok en frykt for at det ikke blir noe norsk ja til datalagringsdirektivet dersom saken blir tema på nok et landsmøte i Høyre. Erna Solberg fikk saken effektivt gjennom i mai, men hun vil ikke få med seg et nytt landsmøte på et ja, sier Pollestad.
To nye momenter
Sp-representanten trekker fram to saker som hans mening styrker argumentene mot datalagringsdirektivet.
– Navs åpning for innsyn i mobilbruk og annen datatrafikk viser at det ikke bare er politiet som er interessert i slikt innsyn. Videre viser lekkasjene fra nettstedet Wikileaks at dokumenter og data alltid vil kunne komme på avveie, sier han.
– Vi må ikke la oss lure til å tro at det bare er snakk om data i en Telenor-bunkers på Fornebu, men dreier seg om 200 selskaper som skal måtte lagre mobildata, nettrafikk og forsendelser av eposter i flere måneder, sier Pollestad. (ANB)